Henerasyong X

Ang Henerasyong X (Ingles: Generation X, kadalasang pinaikli sa Gen X) ay ang isang Kanluraning demograpikong kohorte (o isang pangkat na may magkakasamang katangian) na sumusunod sa mga Baby Boomer () at nauna sa mga Millenyal. Kadalasang ginagamit ng mga mananaliksik at midyang popular ang kalagitnaan ng dekada 1960 bilang simula ng mga taon ng kapanganakan ng mga ito at ang huling bahagi ng dekada 1970 bilang pagtatapos ng mga taon ng kapanganakan ng mga ito, na karaniwang tinutukoy ang henerasyon bilang mga taong ipinanganak mula 1965 hanggang 1980. Sa kahulugang ito at sa datos ng Senso ng Estados Unidos, mayroong 65.2 milyong Gen X sa Estados Unidos noong 2019. Karamihan sa Henerasyon X ay mga anak ng Silent Generation () at unang mga Baby Boomer. Madalas din ang mga Gen X na mga magulang ng Milenyal at Henerasyong Z.

 Mga katangian 

 Sa Estados Unidos 
Magkasabay na naganap ang pagkabata ng Gen X at rebolusyong seksuwal noong dekada 1960 hanggang dekada 1980, na inilarawan ni Susan Gregory Thomas sa kanyang aklat na In Spite of Everything (Sa Kabila ng Lahat) bilang nakakalito at nakakatakot para sa mga bata sa mga kaso kung saan nagdadala ang isang magulang ng mga bagong seksuwal na katalik sa kanilang bahay.

Ang takot sa paparating na epidemya ng AIDS noong dekada 1980 at dekada 1990 ay bumalot sa mga unang yugto ng buhay Gen X. Iniakma ang mga programa sa edukasyong pang-seks sa mga paaralan upang tugunan ang epidemya ng AIDS, na nagturo sa mga mag-aaral na Gen X na maaaring silang mamatay sa pagtatalik.
Ang mga Gen X ay ang mga unang bata na nagkaroon ng  mga personal na kompyuter sa kanilang mga tahanan at sa mga paaralan. Noong unang bahagi ng dekada 1980, bumilis ang paglago ng paggamit ng mga personal na kompyuter. Tumugon ang mga tagapagmanapaktura tulad ng Commodore, Atari, at Apple sa pangangailangan sa pamamagitan ng makinang 8-bit at 16-bit. Nagpasigla naman ito sa mga industriya ng software na may kaukulang mga pagpapaunlad para sa imbakang backup, paggamit ng floppy disk, zip drive, at CD-ROM.

Ang indibidwalismo ay isa sa mga katangian ng Henerasyong X, at makikita sa kanilang diwang maka-negosyo. Sa 2008 na aklat na X Saves the World: How Generation X Got the Shaft but Can Still Keep Everything from Sucking (Niligtas ng X ang Mundo: Paano Di Trinato ng Patas ang Henerasyong X subalit Napanatili pa rin na Di Maganda ang Lahat), inilalarawan ng may-akda na si Jeff Gordinier ang Henersyong X bilang isang "demograpikong dark horse" (, na isang kasabihan na nangangahulugang "isang nanalong di inaasahan") na "hindi naghahanap ng atensyong pampuliko". Binanggit ni Gordiner ang mga halimbawa ng mga kontribusyon ng mga Gen X sa lipunan tulad ng: Google, Wikipedia, Amazon.com, at YouTube. Sa aklat, inihambing ni Gordinier ang mga Gen X sa mga Baby Boomer, na nagsasabing may posibilidad na ipalandakan ng mga Boomer ang kanilang mga nagawa nang higit pa kaysa sa mga Gen X. Binanggit ni Gordine si Steve Jobs bilang isang halimbawa, habang ang Gen X, ayon sa kanya, ay mas malamang na "tahimik lamang na gawin ang kanilang gawain".

Sa Pilipinas

Ang mga ganitong pagpapangkat ng henerasyon sa Kanluran tulad ng Henerasyong X ay sa sarili nito, hindi kinakailangang may kahulugan. Bagaman, sa pananaw pang-sosyolohiya, nagbibigyan kahulugan ang mga henerasyon sa mga karanasan na sama-samang naranasan ng isang pangkat ng mga tao sa isang partikular na panahon na dulot ng mga pagbabagong panlipunan. Kaya, maaaring iba ang pagpapangkat ng mga henerasyono sa ibang lugar tulad ng sa Pilipinas.

Ayon kay Jayeel Cornelio, isang kasamang propesor, maaari daw na isipin ang mga henerasyon sa Pilipinas bilang ang mga hinubog ng Ikalawang Digmaang Pandaigdig, ang panahon ng batas militar, at pagluluwas ng mga manggagawang Pilipino sa palibot ng mundo. Ikinumpara naman ni Michael Tan ang katumbas na Pilipinong Henerasyong X mula sa Amerikanong Henerasyong X. Sabi ni Tan na ang malapit na pagkakatulad ng Amerikanong Henerasyong X sa Pilipinong Henerasyong X ay mailalapat lamang sa mga gitna at mas mataas na uri ng lipunan at hindi sa mga mahihirap. 

Kung susundin ang Kanluraning paghahati ng henerasyon, ang mga taong ipinanganak mula 1965 hanggang 1980, ang bersyong Pilipino ng Henerasyong X ay lumaki na nakikilala lamang ang iisang Pangulo ng Pilipinas, si Ferdinand Marcos. Bagaman, tumanda patungong mamamayang senyor na nakilala ang pitong iba pang pangulo. Naranasan din ng mga Pilipinong Henerasyong X ang pag-unlad ng telekomunikasyon mula sa telepono hanggang sa selpon hanggang sa smartphone. Sa musika, naranasan nila ang oyayi, ang mga midyum na plaka, casette, CD hanggang digital streaming. Ang Pilipinong Henerasyong X tulad ng Amerikanong Henerasyong X ay naranasan ang mabilis na pagbabago ng teknolohiya at lipunan.

Tulad ng mga Amerikanong Henerasyong X na may diwang maka-negosyo, ang karamihan sa mga Pilipinong Henerasyong X ay mas ninanais na magmay-ari ng negosyo. Bagaman sa pananalapi, mayroong 9.2 milyong Henerasyong X ang walang akawnt sa bangko noong 2021 na nasa 29% ng mga kabuuang walang akawnt sa bangko na Pilipino. Mas maalam pa ang mga Pilipinong Milenyal sa pananalapi.

Mga sanggunian

Kategorya:Kulturang popular
Kategorya:Ika-20 siglo